Pojem '''nebezpečenstvo z omeškania''' sa zvyčajne spája s nemožnosťou príslušných procesných subjektov zabezpečiť ochranu svojich práv vlastnými silami a je spojené s ochranou práv napr. poškodeného, obvineného a iných subjektov, pričom sa spája s inštitútmi ako je ustanovenie opatrovníka, obhajcu alebo iného zástupcu (§ 35 a § 48 Trestného poriadku), prípadne so zaistením nároku poškodeného (§ 50 Trestného poriadku), ale aj s inými úkonmi, ako je napr. začatie trestného stíhania (§ 199 Trestného poriadku), ak je potreba vykonať neodkladné a neopakovateľné úkony za účelom zabezpečenia riadneho a úplného objasnenia veci. Tiež môže byť spojené s potrebou vykonať iné zaisťovacie opatrenia alebo vyšetrovacie úkony (napr. vykonať neodkladný výsluch svedka, § 137 Trestného poriadku). Tento pojem nachádzame v obdobných súvislostiach aj v civilných procesných predpisoch (napr. zákon č. 160/2015 Z. z. Civilný sporový poriadok) a správnoprávnych procesných predpisoch (napr. zákon č. 71/1967 Správny poriadok). Pojem "nebezpečenstvo z omeškania" nie je možné zamieňať s pojmom "vec, ktorá neznesie odklad". V prípade "nebezpečenstva z omeškania" ide o povinnosť súdov a iných štátnych orgánov konať tak, aby nedošlo k ujme na právach a právom chránených záujmoch strán a iných subjektov zúčastnených na konaní. Naopak – v prípade "veci, ktorá neznesie odklad" ide o povinnosť štátnych orgánov a súdov konať s cieľom plnenia ich základných úloh a kompetencií (napr. stíhať trestné činy, zistiť ich páchateľa, vykonať úkony pre objasnenie veci a pod.), pričom tieto povinnosti vykonávajú tieto orgány vo verejnom záujme, nie v záujme konkrétnych strán (napr. zadržanie obvineného, domová prehliadka v trestnom konaní, osobná prehliadka a pod.).
Ak zákonný zástupca mladistvého obvineného nemôže tieto práva vykonávať alebo je nebezpečenstvo z omeškania, v prípravnom konaní môže na výkon týchto práv na návrh prokurátora ustanoviť obvinenému opatrovníka sudca pre prípravné konanie a v konaní pred súdom predseda senátu aj bez návrhu.
§ 35 ods. 3 zákona č. 301/2005 Z. z. (Trestný poriadok)
dôvod, pre ktorý môžu alebo sú povinné [[Term:orgány činné v trestnom konaní|orgány činné v trestnom konaní]], súd alebo správny orgán vykonať určitý konkrétny procesný úkon, alebo môžu procesný úkon vykonať za iných ako prvotne predpokladaných zákonných podmienok, resp. iným spôsobom, ak nemožno pre nedostatok času vykonať procesný úkon podľa zákonom primárne predpokladaných podmienok
PODĽA: Ďurčo, P. a kol.: Bezpečnostnoprávna terminológia. Bratislava: Akadémia PZ v Bratislave 2007.